ไฟแนนซ์ทูเดย์
โดย...ใจฮิน
12 ก.พ. 2558

โดย...ใจฮิน
...สมหมาย ภาษี รมว.คลัง ยังถูกปล่อยข่าวถูกปรับออกจากคณะรัฐมนตรี แต่เจ้าตัวไม่สน เดินหน้าทำงานปฏิรูปภาษีและวางแผนงานกระทรวงการคลังระยะยาวให้มีความมั่นคง ทำให้นายทุนและผู้ประกอบการที่ยังเสียภาษีไม่เต็มเม็ดเต็มหน่วยไม่อยากให้ สมหมาย นั่งอยู่ในตำแหน่งต่อไป
...ประเด็นเรื่องร่าง พ.ร.บ.ภาษีผู้รับมรดกก็เป็นอีกประเด็นที่ สมหมาย ยืนยันไม่เปลี่ยนแปลง คือ เก็บภาษีจากผู้รับมรดกที่เกิน 50 ล้านบาท ไม่ควรขยายมากกว่านี้ และเก็บในอัตรา 10% ไม่ควรต่ำกว่านี้ หากเปลี่ยนแปลงไปจากนี้กฎหมายนี้ก็ไม่ควรมีต่อไป เพราะไม่มีประโยชน์เก็บภาษีคนรวยไม่ได้ ไม่ได้ลดความเหลื่อมล้ำ
...วิสุทธิ์ ศรีสุพรรณ รมช.คลัง เดินสายตรวจเยี่ยมแบงก์รัฐ ทั้ง ธนาคารออมสิน ธนาคารอาคารสงเคราะห์ (ธอส.) และเร็วๆ นี้ถึงคิวธนาคารอิสลามแห่งประเทศไทย (ธปท.) เป้าหมายใหญ่เพื่อตามมาตรการแก้จนจากแบงก์รัฐ เพราะต้องเสนอให้ ครม. รับทราบภายในไม่กี่สัปดาห์นี้
...ถึงแม้ว่าการเบิกจ่ายงบประมาณปี 2558 ล่าช้า แต่ มนัส แจ่มเวหา อธิบดีกรมบัญชีกลาง ออกมาแจงการเบิกจ่ายในส่วนของกรมก่อหนี้ไปได้ 90% แล้ว ส่วนการเบิกงบจัดสัมมนาฝึกอบรมก็เบิกจ่ายไป 50-60% ตามนโยบายรัฐบาล เหลืออย่างเดียวจะทำให้หน่วยงานและกรมกองอื่นๆ ทำให้ได้ยอดเยี่ยมเหมือนกรมบัญชีกลางอย่างไรเท่านั้น
...ในที่สุด กระทรวงการคลังก็ตัดสินใจเดินหน้ากองทุนการออมแห่งชาติ (กอช.) เต็มสูบ หลังจากจะอยู่จะไปหลายรอบ น่าจะทำให้ กรณ์ จาติกวณิช อดีต รมว.คลัง ที่ดันกฎหมายนี้ออกมายิ้มออกเสียที
...คลังเคยยึดทรัพย์นักการเมืองร่ำรวยผิดปกติ 4.6 หมื่นล้านบาท ตามคำสั่งศาลฎีกาแผนกคดีอาญาของผู้ดำรงตำแหน่งทางการเมือง ว่าเป็นเรื่องใหญ่แล้ว แต่พอมาเจอเรื่องต้องไล่ตามให้ผู้ที่เกี่ยวข้องจำนำข้าวของรัฐบาลที่ผ่านมาแล้ว ทำให้เกิดความเสียหายที่คาดว่าจะสูงถึง 7 แสนล้านบาทงานนี้จึงถือว่าใหญ่มหาใหญ่ ไม่รู้ทวงกันกี่ปีกี่ชาติจะได้ครบ